เซฟเมาท์
ในที่สุดก็เคาะออกมาแล้ว และถือว่า มาตามนัดทั้งสองคน
3 พ.ย. 2555

โดย...ฟ้าใส
มาตามนัด
ในที่สุดก็เคาะออกมาแล้ว และถือว่า มาตามนัดทั้งสองคน
เรียกว่า ทำตามใบสั่ง ไม่บิดพลิ้ว
คณะกรรมการธนาคารออมสินประชุมกันเมื่อวันที่ 2 พ.ย.ที่ผ่านมา มีมติเห็นชอบเป็นเอกฉันท์ ให้ เสี่ยวอ-วรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) อดีตรองผู้อำนวยการธนาคารออมสิน ขึ้นดำรงตำแหน่งผู้อำนวยการธนาคารออมสินคนใหม่ 




 
คณะกรรมการธนาคารเห็นว่า “เสี่ยวอ” วรวิทย์ เป็นบุคคลที่มีความรู้ความสามารถในการบริหารธนาคารให้เป็นธนาคารเพื่อรายย่อยและให้บริการประชาชนฐานรากได้เป็นอย่างดี 
เป็นไปตามหลักและกฎหมายในการจัดตั้งธนาคาร จึงเห็นสมควรให้ดำรงตำแหน่งดังกล่าว
ขณะที่ มนัส แจ่มเวหา อธิบดีกรมบัญชีกลาง ในฐานะกรรมการธนาคารอิสลามแห่งประเทศไทย (ไอแบงก์) ก็บอกว่า คณะกรรมการไอแบงก์ มีมติเห็นชอบให้ ธานินทร์ อังสุวรังษี กรรมการ บริษัท ท่าอากาศยานไทย อดีตผู้จัดการทั่วไป บริษัท เพย์เม้นท์ โซลูชั่น ผู้ผลิตบัตรเงินสดในชื่อ “โอเคแคช” เป็นกรรมการผู้จัดการคนใหม่
ส่วนที่มีกระแสข่าวว่า ธานินทร์ มีปัญหาเรื่องคุณสมบัติไม่ตรงกับเงื่อนไขที่กำหนดนั้น ประธานธนาคารได้ทำหนังสือสอบถามไปยังประธานบริษัท แคปปิตอล โอเค เรียบร้อยแล้ว และได้รับการยืนยันว่า ขณะที่ธานินทร์ทำงานอยู่ บริษัทมีทรัพย์สิน 1.1 หมื่นล้านบาท 
อิๆ อิฉันยังมึนค่ะว่าประธานทำหนังสือไปหาใคร?
เพราะตอนนั้นผู้บริหารแคปปิตอล โอเค ชื่อ จามิกร บูรณะนนท์ ขอรับ
แคปปิตอล โอเค นั้นกลุ่มชินคอร์ปขายออกไปให้ญี่ปุ่น 1,300 ล้านบาทตั้งแต่ปี 2550 ตอนขายออกไปแคปปิตอล โอเค มียอดสินเชื่อ 3,836 ล้านบาท เป็นสินเชื่อส่วนบุคคล 2,194 ล้านบาท สินเชื่อเงินผ่อน 533 ล้านบาท เช่าซื้อ 222 ล้านบาท บัตรเครดิต 887 ล้านบาท 
สูงสุดของแคปปิตอล โอเค เคยมียอดสินเชื่อแค่ 9,000 ล้านบาท มียอดลูกค้าอยู่ 8-9 แสนราย เป็นหนี้เสีย 3.35 แสนรายร่วม 5,000 ล้านบาท ส่วนบริษัท เพย์เม้นท์ โซลูชั่น นั้นรับทำบัตรเงินสด มีลูกค้าไม่ถึง 1-2 แสนราย 
ธานินทร์ เคยบอกว่า มีสินเชื่อไม่ถึง 3,500 ล้านบาทเจ้าค่ะ